‘ปชป.’ตีกินห่วงประกันพืชผลอืด
คลังห่วงเลือกตั้งถ่วงประกันภัยพืชผล
21 ส.ค. 2554

คลังห่วงเลือกตั้งถ่วงประกันภัยพืชผล
นายกรณ์ จาติกวณิช รมว.คลัง เปิดเผยว่า เป็นห่วงว่าการเลือกตั้งที่จะมีขึ้นกลางปีนี้ จะส่งผลกระทบให้การบริหารโครงการประกันภัยพืชผลไม่มีความต่อเนื่อง หากประชาธิปัตย์ได้รับเลือกเป็นรัฐบาลต่อโครงการนี้ก็จะไม่มีปัญหา ซึ่งเป็นนโยบายเป้าหมายของนายอภิสิทธิ์ เวชชาชีวะ นายกรัฐมนตรี ที่ต้องการเปิดรับประกันภัยให้ทันฤดูการเพาะปลูกข้าวนาปีในช่วงเดือน มิ.ย.นี้
“รัฐบาลตั้งใจที่จะดำเนินโครงการนี้ แต่ก็ยอมรับว่าไม่ใช่เรื่องง่าย เพราะมีทั้งเงื่อนไขการเลือกตั้ง รวมถึงการเจรจากับบริษัทประกันให้เข้ามามีส่วนร่วม แต่ในช่วงที่ผ่านมา 12 ปีนี้ ที่ค่อนข้างจะมีปัญหาภัยธรรมชาติค่อนข้างมากก็ต้องตกลงให้ได้ว่ารัฐบาลกับเอกชนเข้ามารับภาระในส่วนเบี้ยประกันอย่างไร เพื่อให้เกษตรกรรับเงินชดเชยในระดับที่คุ้มค่า” นายกรณ์ กล่าว
นายกรณ์ กล่าวต่อไปว่า โครงการประกันรายได้เกษตรกร ต้องมีการเดินหน้าโครงการนี้ต่อไป ที่ผ่านมาก็สะท้อนให้เห็นแล้วว่าโครงการนี้ดำเนินการไปได้ด้วยดี เงินประกันถึงมือเกษตรกรโดยตรง ไม่มีการรับซื้อข้าวเพื่อมาสต๊อกไว้ ขณะเดียวกันก็ปิดช่องทุจริตได้มากเมื่อเทียบกับโครงการรับจำนำข้าวที่ผ่านมา
อย่างไรก็ตาม ยอมรับว่าโครงการประกันรายได้เกษตรกรยังมีปัญหาในเรื่องของราคาขายจริงเมื่อเทียบกับราคาอ้างอิง ทำให้เกษตรกรยังไม่ได้รับรายได้เท่าที่ควรจะเป็น ก็ต้องแก้ไขให้ได้ โดยราคาอ้างอิงควรจะใกล้เคียงกับความเป็นจริงมากที่สุด แต่กลไกการค้าทำให้พ่อค้าต้องรับซื้อข้าวในราคาถูกที่สุด ในแง่ของการทำกำไร ทำให้ผลประโยชน์ที่เกิดขึ้นสวนทางกับฝ่ายรัฐบาลและเกษตรกร